東關山水
作者：劉攽
朝代：宋

paragraphs: 青靄望不極，連峰如置關。
不知清溪水，漾漾出其間。
孟夏江水深，溪流正西還。
崖根亂石多，散激聲潺潺。
雜樹色相映，密竹不可刪。
造幽覽衆妙，撫事清心顔。
洄洑自多魚，網罟羅前灣。
幽人閉上方，繚徑纔可攀。
疇昔新安江，寤寐龍門山。
目擊暫有遇，絕勝猶班班。
客程非趨時，淹泊寧所艱。
少留盡餘興，更伴浮雲閒。